钦定古今图书集成/方舆汇编/职方典/第1470卷 > 《游鸡足山记》前人
## 钦定古今图书集成/方舆汇编/职方典/第1470卷 > 《游鸡足山记》前人

叶榆水东陆行八十里，至白石庵。见一山耸出，平顶
南向，馀三方各有山一枝，盖一顶而三足，故名鸡足。
由白石庵至河子孔，过福缘寺，不由洗心桥，以路迂
也。福缘一名“接待。”由此上传衣寺，谓此山乃佛大弟
子饮光，迦叶守佛衣以俟弥勒补位。山顶故有迦叶
石门洞天，因以“传衣”名寺。此寺世有高僧，天机创于
前，《海慧》葺于后，故钜丽不衰也。先君与僧彻空建庵，
名“净云院”，院傍庵所结构，皆清幽观玩。久之就宿，与
瞽僧劫空夜话，觉从游者众，有妨静赏，屏去大半。由
传衣西南经万松庵少憩，西至华严寺，主僧真圆有
戒德，其徒皆率教，一山所不及也。与谈久之。由此北
行里许，至龙祥寺。又西南行，直趋放光寺。约四里，皆
由冈脊行。磵谷舂淙，岩壁在望。逢人皆云：“此路甚有
眼界，如由右路，则低陷，无此景物矣。”乃知此有二路，
贵在人择取耳。至放光寺，为常年放光之地，上直迦
叶石门。以风水向背言之，此为胸臆之穴。馀诸庵院，
皆在山之肩臂矣。旧为灌莽所据。嘉靖丙午，余与婿
吴阶州懋来游，从大顶下瞰见之。因谋于山僧圆惺，
以田金与之，阅十年乃落成。余弟元春、元期、元和，各
铸一铜像奉安焉。惺有信力勤俭，种植之利，足以垂
远矣。余三度来游，皆在冬春，不见光相，此来正当六
月，诣岩殿致祷。俄顷，见《兜罗锦》云，缅平一白，宛如玉
地，有大圆光，倚立玉地之上，外晕七重，每重五色，环
中虚明如镜。凝观者各见自身现于镜中，毛发可数。
举手动足，影亦如之。众人同上，唯见己身，不见旁人。
僧云：“摄身光也。”有顷，光没风起，壑中云气散尽，林峦
改色，鲜妍夺目。复出一光，如大虹霓。然。虹霓半缺不
圆，此光圆莹，如水晶映物。僧谓此光乃佛现也，极难
得遇。须臾乃收。同游有老者云：“昨见平云上现二银
船，樯柁皆具，往来江村沙浦之中，如人掉之，但不见
人，然则光怪非一状也。”寺西北六十里有化麓等七
寺，皆大梵刹，游人罕至。余昔岁曾游，今仿佛在目，不
能再往，遂登袈裟殿。此殿有伽蓝神，甚灵。余初年来
游，只单骑入山，僧多不识。是夜此殿钟不扣，自鸣三
声，僧起视之，重门皆闭，不见人，谓其徒曰：“土主报钟，
必有异也。”曙色初升，余至寺门，僧迎见，顾其徒曰：“钟
鸣以此也。”余询之，信然。殿北岩龛，为杨黼仙人修行
处。又西上兜率庵，为行僧莱关主所建，集僧炼魔。今
道月居之，不失其旧。庵北石下出冽泉，上下诸庵皆
赖之以食。又上铁瓦殿，主僧圆成所建。殿后有袈裟
石，青石白觔如袈裟之制。高僧圆清卓庵于其侧。余
玩坐至夕，卧不解衣。人言此处五更见日出，验之信
然。盖虽无鸡漏，然四望沉黑，东方未明之时，已见红
光如火焰。假寐有顷，乃见红日径丈许，跃然而起，须
臾即渐减小矣。此与衡岳日观峰相似。凌晨脱靴著
屐，上猢狲梯，手攀足跻，时觉石动而未尝落足。“每近
手膝，尝点胸后人之帽，尝触前人之履，然有忻快而
无劳苦也。”梯尽处有大悲阁，僧曰：“且止，此处风软，可
以四望，过此则风劲不可久立矣。”如其言，班荆而坐。
苍洱塔庙在空濛中，如世外壶天，五百里外山川皆
在。足下即未登仙，亦足豪矣。既至大顶普光殿，见工
作精好，大惬予怀。俯仰今昨，追惟存没。昔时玉溪石
大参简、卓峰王佥宪惟贤、高泉谢大参东山野庭、罗
部使瑶、宾岩何大参镗，皆相继登顶，以书抵余曰：“大
顶无殿，其补作之余，如诸公命，仅建一殿以塞责，不
图今日恢宏至此，恨殁者长往，存者不再见矣。”江山
千古，登眺须臾，胜迹既留，音容在目，因镌石以记之。
出殿而西行于“刚风灏气之中，历虎跳涧、仙碁石，过
一草庵，西南至拜佛石，下临千仞，可坐不可立。余正
德间尝筑室读书，今故屋在焉。回思往事，宛如昨日。
人已衰颓，尚能此住耶？”辞僧下台，至曹溪水。水上有
曹溪庵。庵前小坐，回望拜佛石，令人有飘然远举之
想。又东有八功德水，水出飞崖下，仅容一瓢，四时不
竭。世传罗汉修行处，留此圣泉，理或然也。东行有石
窍，古老云：异人以咒术收蛇在中，故一山无蛇。又前
至迦叶门，即尊者守衣入定之洞天也。俗呼华首门，
声之讹也。高下有一门，皆仿佛城门之状。以今观之，
若顽然一壁耳。《野史》载唐时有神僧小澄者诃门訇
然中开，入已复闭。其语虽若不经，及观记传所载洞
天福地皆在人境，肉眼不识也。嘉靖间，有一僧自远
来，径投石门，结草庵以居，自约苦行，住三年满而后
去。期满之夕，梦石门忽开，中有多僧，延之使入，见殿
宇金碧，门上各有金字对联，惟正殿有金锁不开，右
堂众僧皆默坐，左堂如斋厨设供，谓僧曰：“汝勿去，得
乎？”僧曰：“吾有愿欲游名山，尚未得住也。”言已而寤，犹
记对联，识而藏之。世传竹林寺在匡庐，余昔游匡庐，
老僧指曰：“此处遇阴雨之日，忽见一寺，金榜曰竹林
寺。廊下有看经僧，庭中有旛竿，历历如白昼，移时乃
面石壁一无所有”，其事大率相类。迦叶门岩半有金鸡泉，仅容一碗，日有异鸟饮之，鸟来必双至二十双
而止，四时皆然，鸟无增减，水无盈缩。尝有僧贴壁结
楼，取泉自供，夜梦神人曰：“此是金鸡泉尔，不宜见扰。”
明日而楼灾，遂不复构。余与客藉草坐，茶罢，遂遵旧
路而至玉皇阁，一名圣峰寺。寺僧天心有禅味，遂过
宿。明日历海会庵、观音庵、寂光寺、千佛阁，乃至龙华
寺。此寺殿阁宏丽，寺旁庵院十馀所，因止“宿遍观焉。”
又东里许至石钟寺，乃一山总会处。寺东稍南有茶
房，有瀑布水。正东有钵盂寺。北行里许为五华寺，一
名“小龙潭。”东五百武为罗汉寺，一名大龙潭。东北三
十里有二洞，皆名“迦叶洞。”一在山麓，二月土人作会；
一在山腰，草木蒙蔽，非土人指示，不得其处。二洞各
深百馀步，奇石万状，雕镂巧妙，如人为者。余昔游四
方，凡有洞必不远百十里皆进焉。观于此洞，余昔所
见皆不足言矣。至此为邓川界，遂由此趋上关而回。
路人云，“初入山由河子孔以上，一路至石洞，林樾雄
深，正对岩面，其石上有古人朱篆，至今不灭。余倦不
能往，假我数年，更卜重游耳。”